
_______________________________________________________________________________________________

 На основу члана 138. став 1. Устава Републике Србије
  и члана 31. став 2. и члана 32. Закона о Заштитнику грађана
  у поступку контроле законитости и правилности рада Националног просветног савета и Завода за унапређење образовања и васпитања, покренутог по притужбама А.А. и Б.Б., Заштитник грађана  

У Т В Р Ђ У Ј Е

У раду Завода за унапређивање образовања и васпитања и Националног просветног савета начињени су пропусти на штету права детета на квалитетно образовање и васпитање и повређена су начела добре управе, који се огледају у томе што је 

· Завод за унапређивање образовања и васпитања повукао своје негативне стручне оцене о квалитету уџбеника искључиво на основу изјаве издавача да је извршио измене и допуне у уџбеницима, без података о каквим је изменама и допунама реч и без провере да ли су пропусти које је Завод утврдио - заиста и отклоњени

· Национални просветни савет пропустио да, по пријему негативних стручних оцена Завода за унапређење образовања и васпитања, у складу са законом, поднесе Министарству просвете, науке и технолошког развоја предлог за доношење решења о повлачењу уџбеника из употребе.
На основу Уставом и законом прописаних овлашћења, Заштитник грађана упућује Заводу за унапређење образовања и васпитања и Националном просветном савету следећe 

П Р Е П О Р У К E
I
Потребно је да Завод за унапређивање образовања и васпитања, без одлагања, уреди поступак праћења и вредновања квалитета уџбеника и резултата њиховог коришћења, а посебно поступак њихове стручне оцене.
II
Потребно је да Завод за унапређивање образовања и васпитања спроведе нову процену квалитета уџбеника  Математика 1а, Математика 2а и Математика 3а, које издаје Издавачко предузеће „Едука“ у коме ће нарочито утврдити и образложити да ли је и на који начин издавач отклонио пропусте које је Завод утврдио стручним оценама од 28. 12. 2011. године. Образложену стручну оцену Завод ће доставити Националном просветном савету, Министарству просвете, науке и технолошког развоја, подносиоцима притужби и Заштитнику грађана.
III
Национални просветни савет ће обезбедити да убудуће благовремено и ефикасно спроводи поступак, доноси одлуке и упућује предлоге који се односе на квалитет уџбеника и наставних средстава и њихову употребу, предузме све разумне мере ради обезбеђивања услова за обављање своје надлежности, а о свим околностима које представљају препреку за његов рад обавештава Министарство просвете, науке и технолошког развоја, Владу Републике Србије и Народну скупштину и све друге надлежне органе и заинтересована лица.

Завод за унапређивање образовања и васпитања и Национални просветни савет обавестиће Заштитника грађана о поступању по препорукама у року од 60 дана од дана пријема овог акта.

Р А З Л О З И
Заштитнику грађана обратила се А.А., у своје и у име групе лица, притужбом на рад Националног просветног савета (у даљем тексту: НПС) и Завода за унапређивање образовања и васпитања (у даљем тексту: Завод) у поступку оцене квалитета уџбеника Математика 1а, Математика 2а и Математика 3а, које издаје Издавачко предузеће „Едука“ а по предлогу групе грађана да се ови уџбеници повуку из употребе. У притужби је наведено да се означени уџбеници налазе у употреби и поред недостатака које је Завод, у поступку оцене квалитета уџбеника, утврдио.

Такође, Заштитник грађана примио је и притужбу Б.Б., којом је указано да је Министарство просвете, науке и технолошког развоја уврстило у Каталог одобрених уџбеника:
· Математику 1а , уџбеник и пратећу радну свеску Математику 1б за први разред основне школе, аутора Б.Б.
· Математику 2а , уџбеник и пратећу радну свеску Математику 2б за други разред основне школе, аутора Б.Б.
· Математику 3а , уџбеник и пратећу радну свеску Математику 3б за трећи разред основне школе, аутора Б.Б. и В.В.,
иако је – како се наводи у притужби - Завод  утврдио да наведени уџбеници не обезбеђују у потпуности остваривање циљева образовања и васпитања, односно да не одговарају узрасту ученика којима су намењени и не задовољавају стандарде квалитета уџбеника.
Заштитник грађана спровео је поступке контроле законитости и правилности рада Завода и НПС, те је на основу навода притужби, њихових допуна и пратеће документације, аката НПС бр. 612-00-22/36/2012-06 од 10. 04. 2012. године и 612-00-22/66/2012-06 од 22. 06. 2012. године, као и аката Завода бр. 1621-2012 од 23. 08. 2012. године, бр. 2338/2012 од 26. 10. 2012. године и 2712/2012 од 19. 12. 2012. године, утврдио следеће чињенично стање:
Група од 40 заинтересованих просветних радника, психолога, педагога и родитеља, међу којима је и притужиља А.А., упутила је Заводу 07. 12. 2011. године образложени предлог за повлачење из употребе одобрених уџбеника Математика 1а за први разред основне школе, ауторке Б.Б., Математика 2а за други разред основне школе, ауторке Б.Б. и Математика 3а за трећи разред основне школе, ауторa Б.Б. и В.В., све у издању Издавачког предузећа „Едука“ д.о.о. из Београда. Након разматрања примљеног предлога, Завод је сачинио стручне оцене квалитета сва три уџбеника и упутио их Националном просветном савету  и Министарству просвете, науке и технолошког развоја. Завод је оценио да уџбеници „не обезбеђују у потпуности остваривање циљева образовања и васпитања, односно да не одговарају узрасту ученика којима су намењени и не задовољавају неке од стандарда квалитета уџбеника
. Завод је такође предложио да се ови уџбеници повуку из употребе
.
Приликом достављања стручне оцене Националном просветном савету, Завод није доставио примерке уџбеника чије је повлачење из употребе предложено, јер је реч о уџбеницима који су већ добили одобрење за употребу и налазе се у употреби, „што значи да су јавно публиковани и доступни свима“
. 
Након пријема стручне оцене квалитета уџбеника, НПС није упутио предлог Министарству просвете, науке и технолошког развоја да се уџбеници повуку из употребе, односно извршио сопствену оцену квалитета, нити предузео било коју другу активност. Своју пасивност НПС је образложио тиме што му нису достављени рукописи уџбеника чија је стручна оцена дата, нити је стручна оцена праћена извештајима комисије 
. НПС је додатно истакао проблем „немогућности ангажовања независних стручњака који би у конкретном случају стручно и професионално оценили да ли се коришћењем уџбеника Математика 1а, Математика 2а и Математика 3а обезбеђују циљеви образовања и васпитања и општи и посебни стандарди постигнућа ученика“. Због тога је НПС, према сопственој оцени, „доведен у ситуацију да стручне оцене Завода за унапређивање образовања и васпитања само технички потврђује, што је професионално неприхватљиво и што Савет као озбиљна институција не жели“
. 
Издавачко предузеће „Едука“ д.о.о. из Београда је 26. 04. 2012. године обавестило Завод да је извршило одговарајуће измене или допуне, тј. редактуру уџбеника Математике за 1, 2. и 3. разред основне школе аутора А.А.“; да „завршава поступак измене и допуне уџбеника који су у  употреби у школама, према избору наставника“; и да ће „у нова издања наведених уџбеника, чија је припрема у току, бити унете горе наведене измене и допуне“ чиме ће Издавачко предузеће „задовољити све стандарде квалитета уџбеника“. Издавачко предузеће није навело какве промене ће извршити у уџбеницима, нити је доставило доказ да су недостаци које је Завод утврдио првобитном стручном оценом заиста и отклоњени, али је изразило очекивање да Завод „свој допис упућен Националном просветном савету повуче и о томе обавести Министарство просвете и науке“
.  
По пријему дописа Издавачког предузећа „Едука“, позивајући се на одредбе члана 30. Закона о уџбеницима и другим наставним средствима, Завод је обавестио НПС и Министарство просвете, науке и технолошког развоја да је „ставио ван снаге – повукао“ стручне оцене и предлоге да се уџбеници Математика 1а, Математика 2а и Математика 3а повуку из употребе. Своју одлуку Завод је образложио оценом да су се „узимајући у обзир карактер извршених измена и допуна, стекли услови из чл. 30. Закона
 , по којем ново издање већ одобреног уџбеника који је у употреби не подлеже поновном одобравању“
.
Завод је своје стручне оцене и предлог да се уџбеници повуку из употребе донео на основу анализе предметних уџбеника. Одлуку да стручне оцене и предлоге "стави ван снаге - повуче", међутим, Завод је донео искључиво на основу изјаве издавача да је извршио измене, допуне, односно редактуру уџбеника, без анализе ових измена и допуна, без претходне провере да ли су већ утврђени недостаци у уџбеницима заиста отклоњени, па чак и без основних информација о каквим је изменама и допунама реч. На изричито питање Заштитника грађана о разлозима који су определили Завод да на тај начин поступи, Завод је изнео следеће аргументе: 
· допис Издавачког предузећа „Едука“ „у својој суштини представља обавештење и не захтева давање стручне оцене квалитета рукописа уџбеника, у складу са одредбама одговарајућег правилника“; 
· изјава издавача да су извршене редакцијске измене у тексту одобрених уџбеника и да је у припреми ново издање представља „нову околност“; 
· "ИП „Едука“ је „реномирани издавач на чијем челу је угледни професор универзитета, којег поред комерцијалног ефекта и те како обавезује професионални кодекс понашања коме је стран сваки вид преварног поступања“;
· повлачењем предлога за повлачење уџбеника из употребе, Завод је пружио могућност Националном просветном савету „да сагледа и оцени аргумента обе стране, како оне која предлаже повлачење уџбеника из употребе, као и оне која сматра да има основа само за редакцијску измену текста“, те да из тих разлога Завод није поништио своје дописе од 28. 12. 2011. године већ их је „ставио ван снаге“. 
· стручно мишљење Завода није обавезујуће, већ оно „може али и не мора да се прихвати“, 
· да је „Завод покушао да до коначног разрешења спорног односа дође на објективан и законом прописан начин, тј. на основу правилно утврђеног чињеничног стања“
. 
                         ***
Приликом утврђивања пропуста у раду Завода за унапређивање образовања и васпитања и Националног просветног савета и упућивања препорука овим органима, Заштитник грађана руководио се одредбама Закона о основама система образовања и васпитања
 и Закона о уџбеницима и другим наставним средствима
.
Систем образовања мора да обезбеди квалитетно образовање за свако дете
. Стандарди образовања обухватају и стандарде квалитета уџбеника и наставних средстава
; ове стандарде утврђује Национални просветни савет
. Послове праћења квалитета образовања, укључујући и поштовање стандарда квалитета уџбеника и настаних средстава, врши Завод за унапређивање образовања и васпитања
. Квалитет уџбеника и резултате њиховог коришћења у образовно-васпитном раду Завод прати и вреднује континуирано. Ако Завод оцени да се коришћењем одређеног уџбеника не обезбеђује остваривање циљева образовања и васпитања и општих и посебних стандарда постигнућа ученика, о томе обавештава надлежни савет. Надлежни савет, након добијене оцене Завода предлаже министру, односно надлежном органу аутономне покрајине да донесе решење о повлачењу уџбеника из употребе
.
Ново издање одобреног уџбеника, које се штампа са непромењеним садржајем, не подлеже поновном одобравању. Променом садржаја не сматрају се редактура текста, односно његове измене или допуне којима се исправљају грешке у именима, називима или бројевима или које настају из потребе да се изврши усклађивање са променом прописа, односно када се уносе нове мерне јединице и друге ознаке
.

Национални просветни савет је дужан да извештај о свом раду и о стању у области образовања и васпитања поднесе Народној скупштини најмање једанпут годишње
. Председника и чланове Националног просветног савета бира Народна скупштина за време од шест година, док се најмање половина чланова Националног просветног савета бира из реда стручњака из области образовања и васпитања
.
Република Србија и њени органи обавезни су да сваком детету обезбеде квалитетно образовање. Ова обавеза није декларативне природе, већ носи врло конкретне обавезе, укључујући и обавезу да се обезбеди употреба квалитетних уџбеника уџбеника и наставних средстава у основној и средњој школи, као и њихово праћење и вредновање током коришћења у образовно-васпитном раду. 

Давање стручне оцене о квалитету уџбеника (било приликом одобравања, било приликом праћења и вредновања квалитета и резултата коришћења уџбеника) није лишено правила поступања. Свако арбитрарно и нетранспарентно поступање надлежних органа излази изван оквира законитости и правилности и представља повреду основних принципа на којима почива добра управа. Уколико поступак није детаљно уређен законом, орган који га спроводи дужан је да га уреди на начин који обезбеђује правилност, законитост, транспарентност, ефикасност, правну сигурност и поштовање других принципа добре управе.

Тешкоће са којима се орган јавне власти суочава у свом раду не могу бити разлог за неактивност органа. Напротив, орган је дужан да предузме све што је у његовој моћи да обезбеди потребне услове за вршење својих овлашћења, као и да - уколико је то изван његових могућности - о томе обавести органе у чијој је надлежности обезбеђивање услова за несметан рад и сва заинтересована лица и предузме мере које су му на располагању да у највећој мери смањи штетне последице свог пропуштања. 
У конкретном случају, Завод за унапређивање образовања и васпитања је, по пријему предлога за повлачење из употребе одобрених уџбеника Математика 1а, Математика 2а и Математика 3а у издању Издавачког предузећа „Едука“ д.о.о. из Београда,  размотрио достављене примедбе, дао образложену стручну оцену квалитета уџбеника да уџбеници не обезбеђују у потпуности остваривање циљева образовања и васпитања, јер не одговарају узрасту ученика којима су намењени и не задовољавају неке од стандарда квалитета уџбеника.  Након што је  извршио оцену квалитета и образложио предлоге за повлачење уџбеника из употребе, навођењем свих недостатака који уџбеници садрже, Завод је - у складу са законом -  Националном просветном савету предложио да се уџбеници повуку из употребе.  

Завод је, међутим, само на основу изјаве издавача да су у уџбеницима извршене одговарајуће измене и допуне повукао своја стручна мишљења и предлог за повлачење уџбеника из употребе, иако није имао информацију о томе о каквим је изменама и допунама уџбеника реч, без иједног доказа да су недостаци у уџбеницима заиста отклоњени и без претходне провере да ли су измене и допуне уџбеника извршене и уколико јесу да ли су недостатке отклонили. Тиме је Завод девалвирао сопствену, раније дату стручну процену, поступак процене учинио потпуно произвољним, а своју улогу у обезбеђивању квалитета уџбеника обесмислио. Такво поступање Завода представља акт лоше управе. Образложење Завода за овакво поступање - углед издавача и његовог директора, правна природа акта издавача, (не)обавезност стручног мишљења Завода и       др - представљају само додатни аргумент за ову оцену Заштитника грађана, с обзиром да је реч о ставовима и вредносним судовима које ни закон, ни подзаконски прописи и усвојени стандарди не предвиђају као критеријуме за процену квалитета уџбеника и резултата њиховог коришћења. Чињеница да је претходна негативна оцена „повучена“ без икаквих доказа да су отклоњени недостаци у уџбеницима и образложење Завода какво је дато, отварају простор за сумњу на коруптивно понашање овог органа.
НПС је имао законом прописану обавезу да, након пријема стручне оцене квалитета уџбеника Математика 1а, Математика 2а и Математика 3а и предлога Завода да се ови уџбеници повуку из употребе - поднесе министру просвете, науке и технолошког развоја предлог да се уџбеници повуку из употребе. Чињеница да Завод није доставио рукопис уџбеника није оправдан разлог за непоступање и повреду закона од стране НПС, тим пре што таква обавеза Завода и не постоји; уџбеници су Савету - као и свим другим заинтересованим лицима - били стално доступни, с обзиром да су се налазили у промету. Уколико је ипак сматрао да је нужно да примерак рукописа добије од Завода или издавача, НПС је имао могућност да кроз службену комуникацију са Заводом и/или издавачем рукопис и прибави; исто се односи и на прибављање недостајућих извештаја комисија. Уместо да службено затражи недостајућу документацију, НПС је изабрао да не предузима ниједну активност, што је избор који карактерише лошу управу и није примерен органу који је основан ради увођења и заштите стандарда у образовању. „Немогућност ангажовања независних стручњака, који би у конкретном случају стручно и професионално оценили да ли се коришћењем наведених уџбеника обезбеђују циљеви образовања и васпитања као и општи и посебни стандарди постигнућа ученика“ Заштитник грађана не може да прихвати као аргумент за потпуну неактивност НПС у овом случају. НПС, пре свега, није дужан да увек спроводи нову „независну“, „стручну“ и „професионалну“ оцену квалитета уџбеника који је већ био предмет оцене Завода (који је надлежан за тај посао), већ то чини онда када аргументовано оцени да је то потребно, имајући у виду садржај оцене коју је дао Завод.  Стога је, у конкретном случају, НПС имао могућност да: упути предлог надлежном министарству у складу са оценом Завода; да обезбеди стручну оцену квалитета од стране експерата које ангажује Савет, уколико су постојали оправдани разлози за то; или да надлежно министарство обавести о стручним и другим разлозима због којих не може да да свој предлог, а Министарство позове да поступи у складу са одредбама Законом о уџбеницима и другим наставним средствима прописаним за такав случај.
Заштитник грађана оценио је да се новим поступком стручне оцене могу отклонити недостаци у раду Завода за унапређивање образовања и васпитања и Националног просветног савета, као и да је уређивање поступка оцене уџбеника, приликом провере квалитета и резултата њихове употребе, неопходан како би се из тог поступка искључила свака самовоља и арбитрарност.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Заводу за унапређивање образовања и васпитања и Националном просветном савету, у циљу отклањања утврђених пропуста у највећој могућој мери, унапређења рада органа управе и спречавања сличних пропуста у будућности.  

